אולג בלוחין

**אולג ולדימירוביץ' בלוחין** (ברוסית: **Олег Владимирович Блохин**; נולד ב-5 בנובמבר 1952) הוא כדורגלן ומאמן עבר, ששיחק בדינמו קייב ונבחרת ברית המועצות, ואימן את נבחרת אוקראינה בכדורגל.

בלוחין נחשב אחד מגדולי השחקנים בהיסטוריה של הכדורגל הסובייטי. הוא שיאן ההופעות ומלך השערים של נבחרת ברית המועצות.

בלוחין זכה בפרס כדור הזהב לשנת 1975 ובפרס כדורגלן הזהב של אופ"א כשחקן הכדורגל הטוב ביותר באוקראינה ב-50 השנים האחרונות (1954–2003).

## קריירה
### כשחקן
אולג בלוחין נולד בקייב, אוקראינה (בעבר ברית המועצות) לאב רוסי ואמא אוקראינית. שני הוריו היו ספורטאים בצעירותם - אביו היה אלוף קייב בריצת 100 ו-200 מטר ואמו הייתה אלופת ברית המועצות בריצת 100 מטר משוכות ובקרב חמש. אולג שיחק מגיל צעיר מאוד בקבוצת הנוער של דינמו קייב ובגיל 17 הצטרף לקבוצת הבוגרים של המועדון, בה שיחק ברוב הקריירה שלו.

בלוחין הוא שיאן ההופעות של דינמו קייב עם 433 הופעות ומלך השערים שלה בכל הזמנים עם 211 שערים. בלוחין שיחק גם בנבחרת ברית המועצות והופיע במדיה ב-112 משחקים, שיא הופעות בנבחרת לשחקן סובייטי. הוא גם מלך השערים בכל הזמנים של הנבחרת הסובייטית עם 42 שערים. עם הנבחרת השתתף בשני מונדיאלים - 1982 ו-1986. בלוחין שיחק גם 12 משחקים במדי הנבחרת האולימפית של ברית המועצות וזכה עמה במקום שלישי בשתי אולימפיאדות רצופות - ב1972 וב1976. רוב ימיו הוא כונה "האביר של דינמו".

בשנת 1988 היה בלוחין לשחקן הכדורגל הסובייטי הראשון שהורשה ועבר לשחק בחו"ל בקבוצות פורוורטס שטייר (אוסטריה) ואריס לימסול (קפריסין). בשנת 1990 פרש בלוחין ממשחק פעיל.

### כמאמן
בשנים 1990-2002 אימן מספר קבוצות בליגה היוונית. בשנת 2002 חזר לאוקראינה, שם נבחר לחבר פרלמנט מטעם המפלגה הסוציאל-דמוקרטית של אוקראינה. כעבור שנה פרש מהפוליטיקה ומונה כמאמן נבחרת אוקראינה.

בשנת 2006 הצליח להוביל את נבחרת אוקראינה לראשונה למונדיאל. באותו טורניר הגיעה נבחרתו עד לשלב רבע הגמר, בו הפסידה 3-0 לנבחרת איטליה.

בדצמבר 2007, לאחר שנבחרת אוקראינה לא הצליחה להעפיל לאליפות אירופה, פרש מאימון הנבחרת.

לאחר פרישתו מאימון הנבחרת עבר בלוחין למוסקבה, שם אימן במשך שנה את קבוצת מועדון הכדורגל מוסקבה. בשנת 2009 מונה למנהל אדמיניסטרטיבי של קבוצת צ'רנומורץ אודסה. באביב 2011 מונה שוב לתפקיד המאמן הראשי של נבחרת אוקראינה, לקראת טורניר היורו אותו אירחה לצד פולין. בטורניר נחלה נבחרת אוקראינה אכזבה כשהודחה בשלב הבתים, מה שגרם לבלוחין לסיים את תפקידו ולחזור לאמן את דינמו קייב.

## חיים אישיים
אולג בלוחין היה נשוי לאירינה דריוגינה , אלופת עולם לשעבר בהתעמלות אמנותית. הזוג התגרש בתחילת שנות ה-90. מנישואין אלו נולדה בתו אירינה (1983).

בסוף שנות ה-90 התחתן בלוחין בשנית. מנישואיו השניים יש לו שתי בנות - אנה (2001) ויקטרינה (2002).

## תארים
### קבוצתיים
### שחקן
;דינמו קייב
* גביע אירופה למחזיקות גביע (2): 1974/75, 1985/86
*אליפות ליגת העל הסובייטית (8): 1970/71 ,1973/74 ,1974/75 ,1976/77, 1979/80 ,1980/81 ,1984/85 ,1985/86
* גביע ברית המועצות בכדורגל (5): 1973/74 ,1977/78, 1981/82 ,1984/85, 1986/87
;ברית המועצות
*מקום שלישי באולימפיאדת מינכן: 1972
* מקום שלישי באולימפיאדת מונטריאול: 1976

### מאמן
*גביע יוון בכדורגל (2): 1989/90 ,1991/92

### אישיים
;שחקן
*כדור הזהב (1): 1975
*כדורגלן השנה בברית המועצות (3): 1973 ,1974 ,1975
*מלך השערים של ליגת העל הסובייטית (5): 1972, 1973, 1974, 1975, 1977
*כדורגלן הזהב של אוקראינה (1): 2004

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:חלוצי כדורגל סובייטים
קטגוריה:כדורגלנים סובייטים
קטגוריה:חלוצי כדורגל אוקראינים
קטגוריה:כדורגלנים אוקראינים
קטגוריה:כדורגלני דינמו קייב
קטגוריה:כדורגלני אריס לימסול
קטגוריה:קייב: כדורגלנים
קטגוריה:מאמני כדורגל אוקראינים
קטגוריה:מאמני נבחרת אוקראינה בכדורגל
קטגוריה:מאמני אולימפיאקוס בכדורגל
קטגוריה:מאמני פאוק סלוניקי (כדורגל)
קטגוריה:מאמני א.א.ק. אתונה בכדורגל
קטגוריה:מאמני דינמו קייב
קטגוריה:זוכי פרס כדורגלן השנה באירופה
קטגוריה:כדורגלני הזהב של אופ"א
קטגוריה:כדורגלני נבחרת ברית המועצות
קטגוריה:כדורגלנים באולימפיאדת מינכן (1972)
קטגוריה:כדורגלנים באולימפיאדת מונטריאול (1976)
קטגוריה:כדורגלני מונדיאל 1982
קטגוריה:כדורגלני מונדיאל 1986
קטגוריה:מאמני מונדיאל 2006
קטגוריה:מאמני יורו 2012
קטגוריה:סובייטים שנולדו ב-1952